題大年小景
作者：汪藻
朝代：宋

paragraphs: 忽驚坐上江天渺，半幅鵝溪寫霜曉。
風低黄蘆潮欲到，平沙無人喧宿鳥。
而來著眼應萬里，開卷尺餘那盡了。
須知王孫寄筆力，平日氣吞雲夢小。
故將點綴調兒輩，不待淋漓翻墨沼。
滕王蛺蝶往誰並，曹霸驊騮今已少。
坐令好事費百金，窗几短屏橫軸繞。
君家此本傳幾世，羈客見之先絕倒。
江頭歷歷舊行處，好在漁磯落寒潦。
浮家泛宅歸去來，還看飛鴻臥林杪。